5.

Toliau nurodytų kategorijų priemonės iš esmės yra tinkamos, kad joms būtų taikoma supaprastinta procedūra: a) 1 kategorija. Pagalbos priemonės, kurioms taikomi esamų sistemų arba gairių „standartinio vertinimo“ skirsniai Pagalbos priemonės, kurioms taikomas horizontaliųjų gairių ir sistemų standartinis vertinimas (vadinamieji „saugaus uosto“ skirsniai) (7) arba lygiavertis vertinimas (8) ir netaikomas Bendrasis bendrosios išimties reglamentas, iš esmės yra tinkamos, kad joms būtų taikoma supaprastinta procedūra. Supaprastinta procedūra bus taikoma tik tuomet, jeigu po etapo iki pranešimo pateikimo (žr. 13–16 punktus) Komisija bus įsitikinusi, kad įvykdyti visi atitinkamų priemonių taikytinuose skirsniuose nustatyti materialiniai ir procedūriniai reikalavimai. Tai reiškia, kad per etapą iki pranešimo pateikimo įsitikinta, jog pagalbos priemonė, apie kurią pranešta, prima facie atitinka tam tikras sąlygas, kaip išsamiau nurodyta prie kiekvienos taikytinos horizontaliosios priemonės: — pagalbos gavėjų rūšis, — reikalavimus atitinkančios išlaidos, — pagalbos intensyvumas ir priemokos, — individuali pranešimo viršutinė riba arba didžiausia pagalbos suma, — naudojamos pagalbos priemonės rūšis, — kaupimas, — skatinamasis poveikis, — skaidrumas, — pagalbos gavėjų, kurie neįvykdė vykdomojo rašto sumoms išieškoti įpareigojimų, atmetimas (9). Komisija pasirengusi apsvarstyti galimybę taikyti supaprastintą procedūrą pagal šią kategoriją visų pirma šių rūšių priemonėms: i) rizikos kapitalo priemonės, išskyrus dalyvavimą privataus kapitalo investiciniame fonde, kurios atitinka visas kitas Rizikos kapitalo gairių 4 skirsnio sąlygas (10); ii) aplinkos apsaugos investicinė pagalba, atitinkanti Aplinkos apsaugos pagalbos gairių 3 skirsnio sąlygas: — kurios reikalavimus atitinkančių išlaidų pagrindas nustatomas remiantis visų išlaidų skaičiavimo metodu, atsižvelgiant į Aplinkos apsaugos pagalbos gairių (11) 82 punktą, arba — įskaitant priemoką už ekologines inovacijas, kuri, kaip parodyta, atitinka Aplinkos apsaugos gairių (12) 78 punktą; iii) pagalba naujoms naujoves diegiančioms įmonėms, kuri teikiama pagal Mokslinių tyrimų, taikomosios veiklos ir naujovių diegimo sistemos 5.4 skirsnį ir kurios inovacinis pobūdis nustatomas pagal šios sistemos (13) 5.4 skirsnio b punkto i papunktį; iv) pagalba naujovių diegimo grupėms, teikiama pagal Mokslinių tyrimų, taikomosios veiklos ir naujovių diegimo sistemos 5.8 ir 7.1 skirsnius; v) pagalba procesų ir organizacinių naujovių diegimui paslaugų sektoriuje, teikiama pagal Mokslinių tyrimų, taikomosios veiklos ir naujovių diegimo sistemos 5.5 skirsnį; vi) ad hoc regioninė pagalba, kuri neviršija Regioninės pagalbos gairių (14) 64 punkte numatytos atskiro pranešimo ribos; vii) sanavimo pagalba gamybos ir paslaugų sektoriams (išskyrus finansų sektorių), atitinkanti visas esmines Sanavimo ir restruktūrizavimo gairių 3.1.1 ir 3.1.2 skirsnių sąlygas (15); viii) sanavimo ir restruktūrizavimo schemos mažosioms įmonėms, atitinkančios visas Sanavimo ir restruktūrizavimo gairių 4 skirsnio sąlygas (16); ix) ad hoc restruktūrizavimo pagalba MVĮ su sąlyga, kad ji atitinka visas Sanavimo ir restruktūrizavimo gairių 3 skirsnyje išdėstytas sąlygas (17); x) eksporto kreditai laivų statybos sektoriuje, atitinkantis visas Laivų statybos sistemos (18) 3.3.4 skirsnio sąlygas; xi) paramos garso ir vaizdo pramonei schema, atitinkanti visas Kino komunikato 2.3 skirsnyje nustatytas garso ir vaizdo kūrinių kūrimo, gamybos, platinimo ir reklamavimo sąlygas (19). Pirmiau pateiktas sąrašas yra orientacinis ir gali keistis, jeigu ateityje bus peržiūrėtos dabartinės priemonės arba priimtos naujos priemonės. Komisija kartais gali peržiūrėti šį sąrašą, kad jis atitiktų taikomas valstybės pagalbos taisykles. b) 2 kategorija. Nusistovėjusią Komisijos sprendimų priėmimų praktiką atitinkančios priemonės Pagalbos priemonėms, kurių požymiai atitinka tų pagalbos priemonių, kurios patvirtintos bent trimis ankstesniais Komisijos sprendimais (toliau – ankstesnieji sprendimai), požymius ir kurias dėl to galima iš karto įvertinti, remiantis šia Komisijos sprendimų priėmimo praktika, iš esmės galima taikyti supaprastintą procedūrą. Ankstesniaisiais sprendimais gali būti laikomi tik tokie Komisijos sprendimai, kurie priimti per pastaruosius dešimt metų iki pranešimo pateikimo (žr. 14 punktą). Supaprastinta procedūra bus taikoma tik tuomet, kai po etapo iki pranešimo pateikimo (žr. 13–16 punktus) Komisija bus įsitikinusi, kad įvykdytos ankstesniesiems sprendimams galiojusios atitinkamos materialinės ir procedūrinės sąlygos, visų pirma taikytinos priemonės tikslams ir bendrai struktūrai, pagalbos gavėjų rūšims, reikalavimus atitinkančioms išlaidoms, individualioms pranešimo viršutinėms riboms, pagalbos intensyvumui ir (kur taikytina) priemokoms, kaupimo nuostatoms, skatinamajam poveikiui ir skaidrumo reikalavimams. Be to, kaip nurodyta 11 punkte, Komisija grįš prie įprastos procedūros, kai pagalbos priemonė, apie kurią pranešta, gali būti naudinga įmonei, kuri neįvykdė vykdomojo rašto sumoms išieškoti įpareigojimų po ankstesnio Komisijos sprendimo, kuriame nurodyta, kad pagalba neteisėta ir nesuderinama su bendrąja rinka (vadinamasis Deggendorf klausimas). Komisija pasirengusi apsvarstyti galimybę taikyti supaprastintą procedūrą pagal šią kategoriją visų pirma šių rūšių priemonėms: i) pagalbos priemonės nacionaliniam kultūros paveldui išsaugoti, susijusios su veikla, sietina su istorinėmis, senovinėmis vietomis arba nacionaliniais paminklais su sąlyga, kad pagalba teikiama tik paveldui išsaugoti, Sutarties 87 straipsnio 3 dalies d punkto (20) prasme; ii) pagalbos schemos teatro, šokio ir muzikinei veiklai (21); iii) pagalbos schemos mažumų kalboms remti (22); iv) pagalbos priemonės leidybai (23); v) pagalbos priemonės plačiajuosčiam ryšiui kaimo vietovėse (24); vi) garantijų schema laivų statyboms finansuoti (25); vii) pagalbos priemonės, atitinkančios visas kitas Bendrojo bendrosios išimties reglamento galiojančias nuostatas, tačiau neįtrauktos į jo taikymo sritį dėl šių priežasčių: — šios priemonės yra ad hoc pagalba (26), — šios priemonės teikiamos neskaidria forma (Bendrojo bendrosios išimties reglamento 5 straipsnis), tačiau jų bendrasis subsidijos ekvivalentas apskaičiuojamas pagal metodiką, kurią Komisija patvirtino trimis atskirais sprendimais, priimtais po 2007 m. sausio 1 d.; viii) priemonės, kuriomis remiamas vietos infrastruktūros vystymas ir kurios nėra valstybės pagalba, kaip nustatyta Sutarties 87 straipsnio 1 dalyje, atsižvelgiant į tai, kad aptariama priemonė neturės poveikio prekybai Bendrijoje, turint omenyje konkrečias atvejo aplinkybes (27); ix) pratęsimas ir (arba) pakeitimas esamų schemų, kurioms netaikoma 2004 m. balandžio 21 d. Komisijos reglamente (EB) Nr. 794/2004, įgyvendinančiame Tarybos reglamentą (EB) Nr. 659/1999, nustatantį išsamias EB sutarties 93 straipsnio taikymo taisykles (28), numatyta supaprastinta procedūra (žr. toliau nurodytą 3 kategoriją), pavyzdžiui, kai tai susiję su esamų schemų pritaikymu prie naujų horizontaliųjų gairių (29). Pirmiau pateiktas sąrašas yra orientacinis, kadangi tiksli šios kategorijos taikymo sritis gali keistis, priklausomai nuo Komisijos sprendimų priėmimo praktikos. Komisija kartais gali atnaujinti šį orientacinį sąrašą, kad jis atitiktų besikeičiančią praktiką. c) 3 kategorija. Esamų schemų pratęsimas arba išplėtimas Reglamento (EB) Nr. 794/2004 4 straipsnyje numatyta supaprastinta procedūra tam tikriems esamos pagalbos pakeitimams atlikti. Pagal šią nuostatą „[…] apie šiuos taikomos pagalbos pakeitimus pranešama supaprastinta pranešimo forma, pateikta II priede: a) leistinos pagalbos schemos biudžeto padidėjimą daugiau kaip 20 %; b) taikomos leistinos pagalbos schemos pratęsimą iki šešerių metų, padidinus biudžetą arba jo nepadidinus; c) taikomos leistinos pagalbos schemos taikymo kriterijų sugriežtinimą, pagalbos intensyvumo sumažinimą arba finansuotinų išlaidų sumažinimą“. Galimybė taikyti Komisijos reglamento (EB) Nr. 794/2004 4 straipsnį šiame pranešime išlieka nepaveikta. Tačiau Komisija ketina paraginti pranešančiąją valstybę narę laikytis šiame pranešime nustatytos procedūros ir iš anksto pranešti apie atitinkamas pagalbos priemones naudojant supaprastinto pranešimo formą, kuri pateikta Reglamento (EB) Nr. 794/2004 priede. Kiek tai susiję su šia procedūra, Komisija taip pat ragina susijusią valstybę narę sutikti dėl jos pranešimo santraukos skelbimo Komisijos tinklavietėje.